NZE Jerome Tabolo, eyakazibwaako erya T-bro Tabolo, mbeera Kasubi nga ndi muyimbi.
Twasisinkana ne mukazi wange mu 2005 e Makerere ku kabaga akamu ke twaliko ne tusiimagana.
Mu kiseera ekyo yali asomera mu ttendekero ekkulu e Makerere ate nze nali nnaakamaliriza S6.
Omukwano gwaffe gwali mu ggiya kuba buli kimu kyali kitambula bulungi. Wadde nga yali asula mu hositeero, twalabagananga buli we twali twagalidde.
Nga wayise ebbanga, omuwala ono yafuna olubuto era ne tusalawo okupangisa ennyumba tusobole okubeera ffenna nga bwe mmulabirira.
Mukazi wange olwamala okuzaala omwana, natandika okumwanjula mu bennanda zange n’emikwano nabo basobole okumumanya.
Oluvannyuma yantwala ewaabwe n’andaga jjajjaawe gwe yali abeera naye era n’anzikiriza okubeera ne muzzukulu we.
Mukazi wange bwe yamala okuzaala yasigala asoma era n’amaliriza emisomo gye.
Mu kiseera ekyo, nze nali nkola mu kkampuni emu ekola emipiira gye nafunanga ssente ez’okweyimirizaawo.
Obutabanguko mu maka gaffe bwatandikiriza mpola oluvannyuma lwa mukazi wange okufuna omulimu mu bbanka emu mu Kampala olwo obuvunaanyizibwa bwonna obw’awaka n’abusuula nga talina ky’ayagala kukola wadde okutwala omwana ku ssomero.
Maama w’omwana wange yakyusibwanga ku mulimu olutatadde n’asindikibwa mu bitundu ebitali bimu okukolerayo olwo n’andeka bw’omu awaka ng’alabika lwayagadde.
Nafumbiranga omwana ssaako okumusomba okumutwala ku ssomero nga buli lwe mmugambako ng’agamba nti omwana w’oku kasozi e Makerere tazannyirwako.
Kino yakyogera enfunda eziwera okutuusa bwe nawulira nga nkooye naye ne nsirika kuba nali mmwaagala.
Lwakya lumu n’asibamu ebibye n’agenda kati myaka mukaaga naye buli lwe ngezaako okumusaba tuddinnane ng’agamba nti takyasobola kunfumbirwa.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn